SKRIFTLIG FORESPØRGSEL E-0354/02

af Paul Rübig (PPE-DE) til Kommissionen

(14. februar 2002)

Om: ISPA-program, gennemførelsesbestemmelser i Practical Guide (den praktiske vejledning)

Punkt 4.3.2 i Practical Guide to Phare, Ispa and Sapard Contract Procedures fastsætter bl.a. følgende: Where variants are allowed by the tender dossier, the contracting authority may take them into account when they are submitted by the tenderer submitting the least expensive compliant tender . Med denne bestemmelse opnås faktisk, at udbyderne ikke forelægger alternative bud (som netop derved medfører udgifter og anden fordel), da chancerne er minimale. Denne bestemmelse er usædvanlig i internationale udbudsprocedurer, forhindrer virkningen af projekt- og prisudviklingsmekanismer og cementerer en eventuel forældet teknik.

Er Kommissionen klar over, at det citerede afsnit i punkt 4.3.2 vedrørende evaluering af alternativer i forbindelse med ISPA-udbud forhindrer en endelig prisudvikling af projektudgifterne, en endelig teknisk/teknologisk udvikling af projektet samt en endelig udvikling af driftsudgifter og i givet fald faktisk fastlåser økonomisk/økologisk ikke udviklede projektplanlægninger eller teknologi? Er den klar over, at denne bestemmelse er rettet mod den internationale normale fremgangsmåde for godkendelse af alternative bud (såfremt de er teknisk ligeværdige) også fra tilbudsgivere, hvis bud i forhold til det oprindelige udkast ikke er det bedste, og at de skildrede mangler bevirker en dårligere udnyttelse af ISPA-midler samt som følge deraf en unødvendig belastning af EU-budgettet og de europæiske skatteydere?

Hvilke ændringer i Practical Guide foreslår Kommissionen for hurtigt at afhjælpe de skildrede mangler og skabe en ubegrænset endelig projektudvikling gennem kvalitetskonkurrence?

Hvornår vil de eventuelle ændringer blive gennemført eller blive meddelt udbudsgiverne, da udbudene for ISPA-projekter sker løbende?

Svar afgivet på Kommissionens vegne af Christopher Patten

(23. april 2002)

Kommissionen skal først erindre om, at de bestemmelser, som det ærede medlem henviser til, har været genstand for et omfattende samråd inden deres vedtagelse i december 2000. De afspejler de erfaringer, der i mange år er gjort ved gennemførelsen af projekter, ikke alene i forbindelse med programmerne Phare, Ispa og Sapard, men også for andre bistandsprogrammer uden for Fællesskabet (Tacis, Cards, Meda, ALA ). Som meddelt i indledningen til de praktiske vejledninger vedrørende kontraktlige procedurer skal disse tekster i givet fald revideres for at tage hensyn til de ændringer, der efter de første måneder efter deres gennemførelse har vist sig nødvendige. De berørte personer kunne fremsende deres bemærkninger indtil den 31. marts 2002. I henhold til de første resultater af analysen af disse bemærkninger stilles der ikke spørgsmål ved dette punkt i bestemmelserne i den praktiske vejledning.

Generelt set hviler udbuddene på princippet om, at tilbudsgiverne afgiver et bud i henhold til de tekniske specifikationer, som de har modtaget. At indrømme det modsatte ville være i strid med Domstolens retspraksis.

De internationale procedurer for offentliggørelse af udbud for levering af varer og bygge- og anlægsarbejder er generelt baseret på at en kontrakt til den virksomhed, der i overensstemmelse med udbudsbetingelserne har indgivet det laveste bud. Denne type udbud giver stor gennemsigtighed og garanterer en optimal anvendelse af de europæiske skatteyderes penge.